***Rim, 15.decembar 2015. godine***

**I Z L A G A N J E**

**direktora Uprave policije Slavka Stojanovića na Konferenciji Foro di Roma**

Uvaženi direktore EUROPOL-a g-dine Vejnrajt,

Direktore Pansa,

Poštovane kolege,

Dame i gospodo,

Koristim priliku da vas u ime Uprave policije Ministarstva unutrašnjih poslova Crne Gore i u svoje lično ime srdačno pozdravim i uputim izraze poštovanja.

Sa posebnim zadovoljstvom prihvatio sam poziv da učestvujem na današnjoj Konferenciji u zajedničkoj organizaciji EUROPOL-a i Direkcije za javnu bezbjednost MUP-a Republike Italije.

Posebno mjesto i značaj za rad crnogorske policije ima jačanje međuinstitucionalne, međunarodne i regionalne saradnje, što se potvrđuje kroz brojne primjere saradnje sa policijskim službama zemalja regiona i bezbjednosnim agencijama evropskih država, koji su imali vidljive rezultate u smislu lišavanja slobode članova organizovanih kriminalnih grupa, sprječavanje izvršenja najtežih krivičnih djela, procesuiranje organizovanih kriminalnih grupa i presijecanje krijumčarskih kanala droge.

U ispunjenju ovih zadataka, kroz jedinice međunarodne policijske saradanje – ILEKUS, dat je puni doprinos efikasnijoj razmjeni obavještajnih informacija u međunarodnim istragama.

Svakako treba pomenuti i mogućnosti koje za regionalnu saradnju pruža Konvencija o policijskoj saradnji u Jugoistočnoj Evropi. Prepoznajući značaj primjene Konvencije o policijskoj saradnji, crnogorska policija u kontinuitetu učestvuje u aktivnostima organizovanim u okviru Sekretarijata Konvencije.

Jedan od naših prioriteta je svakako nastavak implementacije Operativnog sporazuma sa EUROPOL-om i aktivno učešće u Analitičkim radnim fajlovima i fokalnim tačkama EUROPOL-a, čime su znatno ojačani naši kapaciteti za suprotstavljanje organizovanom kriminalu kroz razmjenu operativnih informacija sa državama Evropske unije sigurnim kanalima EUROPOL-a i koordinacijom međunarodnih aktivnosti.

Kroz svakodnevnu saradnju sa EUROPOL-om i INTERPOL-om, dajemo svoj puni doprinos razmjeni informacija vezanih za terorizam, ilegalne migracije i fenomen stranih terorističkih boraca.

Želim da pomenem da je crnogorska policija uzela aktivno učešće u analitičkim grupama „KOLA“ koja se bavi krijumčarenjem kokaina, „SMOUK“, koja se bavi krijumčarenjem cigareta, i „TRAVELERS“, koja se bavi stranim terorističkim borcima.

Naime, nedavni teroristički napadi u Parizu, problematika međunarodnog krijumčarenja oružja, kao i problem povećanja broja ilegalnih migranata u pojedinim zemljama, predstavljaju jasan poziv svim evropskim policijskim službama da moramo zajednički djelovati u borbi protiv ovih pojavnih oblika kriminala koji predstavljaju značajno ugrožavanje bezbjednosti našeg društva.

U cilju adekvatnog suprotstavljanja problemu stranih ratnika, evidentna je potreba intenzivnijeg proaktivnog, operativnog i zajedničkog rada policijskih službi u dijelu identifikovanja lica koja planiraju odlazak na inostrana ratišta, a sve u cilju njihovog sprječavanja ili adekvatnog procesuiranja za učestvovanje u inostranim paravojnim ili terorističkim formacijama.

U tom smislu, a u svijetlu skorašnjih zaključaka Evropske unije o potrebi vršenja sistematskih kontrola na vanjskim granicama, sa zadovoljstvom možemo konstatovati da crnogorska policija već duže vremena, u saradnji sa INTERPOL-om, na svim graničnim prelazima primjenjuje FIND (FAJND) sistem, koji omogućava automatsku i simultanu provjeru svih lica, dokumenata i vozila koji prelaze crnogorsku granicu.

Na taj način, u punom kapacitetu, dajemo doprinos jačanju evropske bezbjednosti kroz sprječavanje korištenja crnogorske teritorije kao tranzitne za strane borce i potencijalne teroriste.

Svjedoci smo da savremeni bezbjednosni rizici i prijetnje, posebno terorizam i organizovani kriminal, uveliko prevazilaze nacionalne granice, predstavljajući ozbiljnu regionalnu, evropsku, a u nekim segmentima i globalnu bezbjednosnu prijetnju.

U tom pravcu, smatram da je Regionalni IPA projekat, koji uz finansijsku podršku Evropske komisije sprovodi italijansko Ministarstvo unutrašnjih poslova, pravi model kvalitetne konkretne operativne podrške našim tekućim aktivnostima.

Za period od juna 2014. godine do danas, u okviru projekta započeto je niz aktivnosti, prije svega u pravcu konkretne operativne podrške tekućim istragama koje se sprovode u našim državama, korisnicama projekta.

Međutim, mišljenja sam da se aktivnosti u okviru projekta u budućem periodu mogu odvijati još brže i efikasnije, sa manje administracije a više operativnosti, kako bi naše policijske službe i svi zajedno imali maksimalnu potrebnu podršku pri vođenju zajedničkih policijskih i tužilačkih istraga.

Dame i gospodo,

Cijenim da je naša saradnja na izuzetno visokom nivou, ali da nas savremeni bezbjednosni izazovi sa kojma se susrijećemo opominju da moramo ići dalje, saradnju podići na novi, viši nivo efikasnosti, kako u pogledu razmjene informacija, tako i policijskih praksi i metoda rada.

Uvjeren sam da će Uprava policije, kroz ostvarivanje napretka i ispunjavanje obaveza u aktuelnim evropskim i evroatlanskim procesima, nastaviti da bude pouzdan i kredibilan partner svim bezbjednosnim službama kako na regionalnom tako i na međunarodnom planu.

Zahvaljujem na pažnji.